b'\n_START_ARTICLE_\nOrtodoksija\n_START_PARAGRAPH_\nOrtodoksija (starogr\xc4\x8dki \xce\x9f\xcf\x81\xce\xb8\xce\xbf\xce\xb4\xce\xbf\xce\xbe\xce\xaf\xce\xb1) od rije\xc4\x8di orthos "ispravan" i doxa "mi\xc5\xa1ljenje"), odnosno pravovjerje je izraz kojim se ozna\xc4\x8dava prihva\xc4\x87anje odre\xc4\x91ene doktrine koja se smatra jedino ispravnom._NEWLINE_Izraz se tradicionalno rabio u povijesti kr\xc5\xa1\xc4\x87anstva kako bi se ozna\xc4\x8dio slu\xc5\xbebeni, odnosno pravovjerni ili "ortodoksni" stav Crkve nasuprot njima suprotstavljenim "heterodoksnim", hereti\xc4\x8dkim i "\xc5\xa1izmati\xc4\x8dkim" crkvama i pravcima._NEWLINE_Izraz ortodoksija se na crkvenoslavenskom prevodi kao \xd0\x9f\xd1\x80\xd0\xb0\xd0\xb2\xd0\xbe\xd1\x81\xd0\xbb\xd0\xb0\xcc\x81\xd0\xb2\xd0\xb8\xd1\xa5, a od \xc4\x8dega poti\xc4\x8de izraz pravoslavlje kojim se opisuje nauk crkava koje, za razliku od Katoli\xc4\x8dke crkve priznaju samo odluke prvih sedam ekumenskih sabora._NEWLINE_To je, izme\xc4\x91u ostalog, jedan od razloga za\xc5\xa1to "ortodoksija" i "pravoslavlje" predstavljaju sinonime u odre\xc4\x91enim jezicima. Izraz ortodoksija se kasnije po\xc4\x8deo rabiti i van religije za ozna\xc4\x8davanje pojedinih filozofskih, politi\xc4\x8dkih i znastvenih doktrina, naj\xc4\x8de\xc5\xa1\xc4\x87e u pogrdnim smislu kako bi se opisao njihov dogmatski karakter.'